O‘zbekiston Respublikasi va Qozogʻiston Respublikasi Prezidentlarining telefon orqali muloqoti toʻgʻrisida

24.04.2017
O‘zaro kelishuvga muvofiq O‘zbekiston Respublikasi Prezidenti Shavkat Mirziyoyev bilan Qozogʻiston Respublikasi Prezidenti Nursulton Nazarboyev oʻrtasida 24-aprel kuni telefon orqali muloqot boʻlib oʻtdi.
Davlat rahbarlari siyosiy, savdo-iqtisodiy, transport-kommunikatsiya, ilmiy-texnik, madaniy-gumanitar va boshqa sohalarda oʻzaro manfaatli hamkorlik faollashganini mamnuniyat bilan qayd etdilar. 


2017-yilning 22-23-mart kunlari Ostona shahrida boʻlib oʻtgan oliy darajadagi samarali muzokaralar O‘zbekiston – Qozogʻiston oʻrtasidagi strategik sheriklik munosabatlarini amaliy mazmun bilan boyitdi va oʻzaro hamkorlikning yangi istiqbollarini belgilab berdi. 


Tomonlar yaqin yillarda qulay sharoitlar yaratish, biznes subyektlari oʻrtasida bevosita va uzoq muddatli sheriklik aloqalarini oʻrnatishga koʻmaklashish, transport-kommunikatsiya va tranzit salohiyatini oshirish hisobidan oʻzaro tovar ayirboshlash hajmini 5 milliard dollarga yetkazish haqidagi moʻljalni tasdiqladilar. Hududlararo, avvalambor, chegaraoldi hududlar oʻrtasida aloqalarni yanada kengaytirish, madaniy-gumanitar munosabatlarni faollashtirish qoʻllab-quvvatlandi. 


Ikki tomonlama hamkorlik boʻyicha hukumatlararo qoʻshma komissiya oʻzaro hamkorlikning barcha yoʻnalishlarini rivojlantirishda muhim ahamiyat kasb etishi ta’kidlandi. 


Davlat rahbarlari O‘zbekiston va Qozogʻiston qardosh xalqlarimizning vaqt sinovidan oʻtgan oʻzaro munosabatlariga amal qilgan holda, bundan buyon ham mamlakatlarimiz barqaror iqtisodiy taraqqiyotini ta’minlashga qaratilgan qoʻshma dastur va loyihalarni amalga oshirishni qoʻllab-quvvatlashini qayd etdilar. 


Tomonlar mintaqaviy va xalqaro siyosatga oid ayrim masalalar yuzasidan ham fikr almashdilar. 


Suhbat O‘zbekiston – Qozogʻiston munosabatlariga xos samimiy va doʻstona, oʻzaro anglashuv va hurmat ruhida oʻtdi.